Tervetuloa Kuopioon, mualiman nappaan, opiskelemaan luonnontieteitä! Onpa tuleva opiskelualasi sovellettu fysiikka tai ympäristötiede, Hyeena ry on oma ainejärjestösi - tukesi ja viihdyttäjäsi.
Hyeena on pienehkö ainejärjestö, mutta sitäkin suurempi ja tiiviimpi yhteisö, Hyeenalauma. Hyeenathan ovat laumaeläimiä ja tämä lauma koostuu Itä-Suomen yliopiston Kuopion kampuksen sovelletun fysiikan ja ympäristötieteen opiskelijoista. Lauman tunnistaa punaisesta turkista (eli niistä kuuluisista haalareista) sekä mitä todennäköisimmin kauas kantavasta ulvonnasta. Hyeenat ottavat uudet opiskelijat ja tuttavuudet avosylin vastaan yhteisöönsä, joten tätä laumaa kannattaa lähestyä, vaikka kauempaa voisikin näyttää hurjalta ja pelottavalta. Hyeenat arvostavat laumalaisiaan ja Sinua juuri sellaisena kuin olet! J
Mikä sitten on ainejärjestö?
Voit tsekata lisää, vaikka heti osoitteessa www.hyeena.net, instagramissa nimimerkillä hyeenary, sekä facebookista sivuilta Hyeena ry. Jäseneksi järjestöömme kannattaakin liittyä heti! Se onnistuu noudattamalla Hyeenan nettisivuilta löytyviä ohjeita. Hyeenan jäsenenä pääset mm. sähköpostilistallemme, Hyeena ry:n viralliseen Facebook-ryhmään, pääset reissuillemme mukaan vain hyeenoille tarkoitettuun hintaan (eli edullisemmin) ja, mikä kaikkein tärkeintä, olet oikeutettu kantamaan Hyeenan punaista turkkia eli haalareita! Hyeena tulee kyllä tutuksi opintojen alkaessa syyskuun alussa, nähdään siis silloin! Järjestämme heti ensimmäisten viikkojen aikana syyskuussa paljon ohjelmaa, joista suuri osa on suunnattu erityisesti teille, uusille opiskelijoille. Hyeenassa on savolaisittain sanottuna haaskaa laamassa!
Riku Kiviluoto
Ensimmäisen viikon tärkeimmät päivät eli laita kalenteriisi jo nyt (tarkemmat tiedot tapahtumista löydät Hyeenan Facebook-tapahtumista):
Ma 31.8. Suojakännit @ Ale pupi
Hyeena ottaa varaslähdön lukuvuoteen ja kokoaa opiskelijat yhteen kesälaitumilta päivää ennen syyslukukauden alkua. Tapahtumassa ohjelma on täysin vapaa. Tule paikalle niin näet etukäteen millainen porukka sinua yliopistolla odottaa. Nautitaan kesän viimeisestä päivästä yhdessä laumana! Jos intoa ja uskallusta riittää, voit tulla vanhempien opiskelijoiden seuraksi jo Valkeisenlammelle keskustan laitamille ennen Ale Pupiin siirtymistä.
Ti 1.9. Tutustumisilta @ Henry's Pub
Ensimmäinen päivä yliopistolla takana, huh kun jännää! Illalla menemme Henry’s Pubiin (tuttavallisemmin Henkkaan) rentoutumaan, jossa on tarkoitus tutustua toisiimme hallituksen ja tuutoreiden johdolla. Paikalla on Hyeenoita vauvasta (fukseista) vaariin (valmistuneisiin).
Ke 2.9. Fuksihengarit @ Lukema
To 3.9 Kaupunkisuunnistus @ Kuopion kaupunki
Lisäksi heti syksyllä luvassa muun muassa akateemiset pöytäjuhlat eli sitsit, kastajaiset (eli uudelleensyntyminen, pääsy tiedeyhteisön jäseneksi, nouseminen vastasyntyneestä pennusta täysivaltaiseksi Hyeenaksi), kostajaiset (edellisen jälkipuinti), s(yys)excut, Hyeenan 45. vuosijuhlat ja muuta haaskaa!